  Виталий Пронин 12-тӥ январе Дэри ёросысь Совхозной черкогуртэ, эстӥськон пулы шуыса, кисьтӥзы 64 ящик. 8-эз саламен вылэм. Отысь шедьтӥзы Калашниковлэсь автоматъёссэ но соослы тупась запчастьёсты.Ижлэсь ог дас вить иськемлы палэнэ пуксем Совхозное одӥг КамАЗ тыр вуж ящикъёсты вайылӥзы ни вал кылем арын сӥзьыл. Тапалась коркаосы газ кемалась вуэмын ни ке но, мунчо эстыны яралоз шуыса, пу дэмласьёсты улляса ӧз лэзе. Ма, дун но бадӟым ӧз пуктэ - ог 500 манет. Малы басьтонтэмез?Туэ 12-тӥ январе но вузаськон муген ик черкогуртэ кожиз огез шофёр. Гуртэтӥ кема ӧз ворттылы - Николай Немтерев пенсионер ӝог соглаш кариськиз ящикъёссэ басьтыны. 39 аресъем шофёр шум гинэ потӥз. Ма, ящикъёсты куштод-а яке уксё поттод-а? Вылаз ик, нокин уг чакла, кытчы кожиз тыро КамАЗ.- Машинаысь кисьтэм ящикъёс пазьгиськизы. Пыд улын медаз костаське шуыса, пыртаны кутским, - шуэ Немтерев. - Тямыссэ капка сьӧры утялтыса вуттӥм. Музонзэ ӝутыны кутски но - уг вормиськы. Тӥрез кутыса, ӵоктэтсэ ӝутӥ, нош отын - автоматъёс. Куалектэменым бызи Совхозной муниципал кылдытэтамы. Ватос сярысь ивортӥ. Татын ӝог ӝутӥськизы. Дорам соку ик ыстӥзы участковоез. Пумен вуизы югдурез утисьёс но.Ярам, пенсионер соку ик вазиськиз кивалтӥсьёслы. Нош со интые кескичез сюрысал ке? Шуом, автоматъёсты ватысал я соосын лушкем вуз карысал ке?- Четверге ящикъёсысь шедьтэмын 79 «калаш», соослы мынӥсь 253 магазин но пӧртэм запчастьёс, - шуэ Дэри ёросысь участковой Анатолий Чужанов. - Ӵуказеяз эшшо огез автомат шараяськиз - киргаса азбаре ик лымые усем. Озьыен, ваньмыз-ӧвӧлэз 80 пыӵал шедьтэмын. Соос «пыдъяськемын» «Ижмаш» заводысь. Кисьтэмын 1950-тӥ-1960-тӥ аръёсы.Тодмо соиз но: шофёр Совхозное гинэ кожамтэ - Пероггуртын но вузаськем. Следственной управлениея комитетысь специалистъёс отчы но вуылӥзы. Салам ӧз шедьтэ ни.- «Ижмаш» заводэн азьвылгес эшъяськисько ни, - вера пуэн вузаськись. - Отысь окты-калты жуг-жагзэс кисьтасько. Кузовам ящикъёсты тырыкузы, ӧй чакла, мар отын. Мынам уже музон - кисьтон. Сюрес вылысен ни тодам лыктӥз: совхознойёс куризы вал эстӥськыны пу. Соин ик татчы кожи. Отын автомат шуыса, ӧй тодылы. Грузчикъёс янгышазы, дыр. Утиле келяно пыӵалъёсты мыным янгышен тыризы, луоз.Та учыр пумысен Удмуртилэн Президентэз валэктон куриз югдурез утёнъя министрлэсь Александр Первухинлэсь. Толон резиденциын ортчем кенеш азьын министр валэктӥз:- Та югдурез али ньыль комиссия эскере. Ӝутэмын уголовной уж. Но со йылпумъяськытозь, вераны луэ: вужмем ож тӥрлыкез юромо вузан вылысь озьы лэсьтэмын ӧвӧл, учыр кылдӥз предприятиын та ужез (утилизациез) ӟеч радъямтэысь. Мукет сямен со халатность нимаське. Кыл кутытэмын луоз Россия Федерациысь Уголовной кодексысь 225-тӥ статьяя (ож тӥрлыкез утёнъя куронъёсты тӥям понна). А. Первухин озьы ик паймемзэ вераз: малы ке ож тӥрлык быдтонэн выро нимаз адямиос, со понна кыл кутонэз осконо кун структураослы.«Ижмаш» предприятиын сьӧлыксылэсь уг чӧлско.Александр Волков та учырлы вакчи дунъет сётӥз: позор!Матысь дыре республикаямы вуыны чакла Россилэн вице-премьерез Дмитрий Рогозин, со «Ижмашын» ужасьёсты ож тӥрлык поттонын но сое утёнын радзэ шедьтыны дышетоз.Елена Фёдорова. Теги: Дэри  